कार्यालय प्रमुखको सन्देश
गण्डकी प्रदेश सरकार, स्वास्थ्य मन्त्रालय मातहत रहेको यस प्रादेशिक स्वास्थ्य आपूर्ति व्यवस्थापन केन्द्र, गण्डकी प्रदेश को आधिकारिक वेबसाइटमा यहाँहरूलाई हार्दिक स्वागत गर्दछु।
 
गण्डकी प्रदेशका नागरिकहरूको स्वास्थ्य सुरक्षालाई उच्च प्राथमिकतामा राखी आवश्यक एवं गुणस्तरीय औषधि, खोप तथा स्वास्थ्य सामग्रीहरूको निरन्तर एवं निर्वाध आपूर्ति सुनिश्चित गर्न यो केन्द्र सदैव कटिबद्ध रहँदै आएको छ। स्वास्थ्य नीति र मन्त्रालयको रणनीतिक मार्गदर्शन अनुरूप हामी प्रदेशभर एक सबल स्वास्थ्य आपूर्ति प्रणालीको संस्थागत विकास गर्ने दीर्घकालीन अभियानमा केन्द्रित छौँ।
 
औषधिजन्य मालसामानहरूको नियमित उपलब्धता विना स्वास्थ्य सेवाका सम्पूर्ण प्रयासहरू निरर्थक हुने तथ्यलाई आत्मसात गर्दै यस केन्द्रले अत्यावश्यक औषधि, खोप, मातृशिशु स्वास्थ्य सामग्री एवं जीवनरक्षक उपकरणहरूको खरिद, वैज्ञानिक भण्डारण र सुरक्षित वितरण प्रणालीलाई आफ्नो कार्यको केन्द्रविन्दुमा राखेको छ। स्वीकृत वार्षिक कार्यक्रम र खरिद योजना अनुसार प्रदेश मातहतका अस्पतालहरूको सुदृढीकरणका लागि आवश्यक अत्याधुनिक बायोमेडिकल उपकरण खरिद, सुविधासम्पन्न एम्बुलेन्स सेवा विस्तार र नवजात शिशु सघन उपचार कक्ष सुदृढीकरणका कार्यहरू अघि बढाइएका छन्।
 
स्वास्थ्य सामग्रीको आपूर्ति सुनिश्चित गर्नका लागि हामीले वैज्ञानिक तबरबाट परिमाण प्रक्षेपण तथा निर्धारण र वार्षिक खरिद योजना तर्जुमा गर्ने गरेका छौँ। विशेष गरी नसर्ने रोग तथा अन्य नियमित माग हुने औषधिहरूको वर्षभरि निर्वाध आपूर्ति सुनिश्चितताका लागि भविष्यमा बहुवर्षीय संरचनात्मक सम्झौताको नवीन अवधारणालाई कार्यान्वयनमा लैजाने हाम्रो दीर्घकालीन लक्ष्य रहेको छ। सार्वजनिक खरिद ऐन तथा नियमावलीका नवीनतम संशोधनहरू (१६औँ संशोधनसहित) को पूर्ण पालना गर्दै शतप्रतिशत विद्युतीय खरिद प्रणाली, सार्वजनिक खरिदमा स्वदेशी मालसामानलाई प्राथमिकता दिने राष्ट्रिय नीति र पारदर्शी मूल्याङ्कन विधिमार्फत खरिद कार्यलाई पूर्ण विश्वसनीय र मितव्ययी बनाउन हामी क्रियाशील छौँ।
 
स्वास्थ्य मन्त्रालय को प्रत्यक्ष नेतृत्वमा यस केन्द्रले संघीय स्वास्थ्य सेवा विभाग, प्रदेश जनस्वास्थ्य प्रयोगशाला, ११ वटै जिल्लाका स्वास्थ्य कार्यालयहरू, प्रादेशिक अस्पतालहरू, स्थानीय सरकारहरू, र अन्य राष्ट्रियअन्तर्राष्ट्रिय सरोकारवाला संघसंस्थाहरू बीच मजबुत समन्वय स्थापित गरेको छ। गण्डकी प्रदेशका सबै नेपाली नागरिकहरू, विशेष गरी महिला, बालबालिका, ज्येष्ठ नागरिक, अति विकट ग्रामीण भेगमा बसोबास गर्ने तथा सीमान्तकृत समुदायसम्म गुणस्तरीय स्वास्थ्य सामग्रीको न्यायोचित पहुँच र समतामूलक वितरण प्रणाली सुनिश्चित गर्न हामी सदैव प्रतिबद्ध छौँ।
 
हाम्रो यस आधिकारिक वेबसाइट स्वास्थ्य आपूर्ति र खरिद प्रणालीसँग सम्बन्धित राष्ट्रिय तथा अन्तर्राष्ट्रिय स्तरका सरोकारवाला निकायहरू, उद्यमीहरू, र आम नागरिकका लागि सूचनाको प्रमुख र भरपर्दो सेतु बन्नेछ भन्ने कुरामा म पूर्ण विश्वस्त छु। यस वेबसाइटले केन्द्रका खरिद प्रक्रिया, औषधिको मौज्दात विवरण, र विविध गतिविधिहरूको बारेमा सम्बन्धित सबैलाई पारदर्शी रूपमा सूचित गर्नेछ। वेबसाइटलाई अझ बढी उपयोगी, सान्दर्भिक र प्रभावकारी बनाउन यहाँको अमूल्य सल्लाह, रचनात्मक प्रतिक्रिया र सुझावहरूको सदैव अपेक्षा गर्दै हार्दिक स्वागत गर्दछु।

